钦定古今图书集成/明伦汇编/氏族典/第462卷 > 《廖用贤尚友录》 > 顾璘
## 钦定古今图书集成/明伦汇编/氏族典/第462卷 > 《廖用贤尚友录》 > 顾璘

按《名山藏文苑记》：“璘字华玉，上元人。举进士，知广平
县，授南吏部主事，升郎中。正德中，知开封府。镇守中
官王宏责贿责拜，遇冬至，见宏，长揖而已。宏诬璘怠
慢敕书，欺侮镇守，贿锦衣朱宁，矫诏逮系。锦衣狱竟，
文致慢敕罪，镌三阶，知全州，擢知台州府。嘉靖中，历
陞副都御史，巡抚山西。乞终养，忤旨落职，以布政使”
致仕。久之，再起为右副都御史，巡抚湖广。升刑部右
侍郎，改吏部。上治显陵、承天，改工部右侍郎，领山陵
事。进工部尚书，改南京刑部尚书。平生礼数简率，任
情进止，高视阔览，侃侃奋迅。会一时同事者多新进，
而璘犹前辈临之，坐是怪谤并兴，为言官所丑指，竟
郁郁没。从弟英玉，官按察使，有廉名。